覽資政富公新詩
作者：韓琦
朝代：宋

paragraphs: 賢輔于朝廷，中外唯所用。
中則翊萬樞，天業日以重。
外則泰一方，君治亦云共。
公今得淮康，大厦輟隆棟。
惠政聊一施，萬室絕愁痛。
獄訟不復煩，甘脆誠足奉。
優游爲文章，六義本規諷。
長篇燦臣軸，郵驛邈見送。
發函捧瓊瑰，再拜喜吟誦。
高調既古雅，奇格復豪縱。
鈞天張廣樂，累夕駭谷夢。
宛馬歷夷途，萬里不可控。
李杜若復生，屈伏事非恐。
況夫淺淺流，固莫測源洞。
何時衮衣歸，瞻望慰民眾。
事業追夔龍，風烈陋姚宋。
曰賡元首歌，間助薰琴弄。
太平告成功，郊廟形嘉頌。
九奏人神和，舞獸而儀鳳。
休聞狼跋詩，萬世發長慟。